የመንግሥት ኮሙዩኒኬሽን በማጠናከር ከሚዲያው ጋር እንደሚማከሩ አዲሱ ተሿሚ ገለጹ
ሐሙስ ሚያዝያ 11 ቀን 2010 ዓ.ም. የመንግሥት ጉዳዮች ኮሙዩኒኬሽን ጽሕፈት ቤት ኃላፊ ሚኒስትር ሆነው የተሾሙት አቶ አህመድ ሸዴ፣ የተሾሙበትን ተቋም በማጠናከር ሥራቸውን እንደሚጀምሩ አስታወቁ፡፡አቶ አህመድ በተሾሙ ማግሥት ቢሯቸውን የተረከቡ ሲሆን፣ በዚሁ ቀንም ለአገር ውስጥ የመገናኛ ብዙኃን ባለሙያዎች መግለጫ ሰጥተዋል፡፡ከመግለጫው በኋላ በቅድሚያ ትኩረት የሚያደርጉት ምን እንደሆነ ከሪፖርተር ለቀረበላቸው ጥያቄ በሰጡት ምላሽ፣ የተመደቡበትን ተቋም በማጠናከር እንደሚጀምሩና ከሚዲያው ጋርም በቅርበት እንደሚሠሩ አስረድተዋል፡፡ባለፈው ሐሙስ መንግሥት ባደረገው የአመራር ሽግሽግና ምደባ ከመቼውም ጊዜ በላይ መንግሥት ኃላፊነቱን ለመወጣት ‹‹በጊዜ የለም›› መንፈስ የተነሳበት መሆኑን ተናግረዋል፡፡ የተደረገው ምደባም የዚሁ እንቅስቃሴ አካል መሆኑን የተናገሩት ሚኒስትሩ፣ ምደባው የአፈጻጸም ውጤትን፣ የማስፈጸም ብቃትንና የሥራ ልምድን መሠረት አድርጎ የተካሄደ እንደሆነ ገልጸዋል፡፡ ማኅበረሰቡ ያሳየውን የለውጥ ፍላጎት ወደ ተግባር ለመቀየር ከመንግሥት ጋር እንዲተባበርም ጥሪ አቅርበዋል፡፡ 